Alexander episcopus, servus servorum Dei, dilectis filiis canonicis ecclesie Beati-Stephani Senonensis, tam presentibus quam futuris in perpetuum. Quotiens illud a nobis petitur quod religioni et honestati debeat convenire, animo nos decet libenti concedere, et petentium desideris congruum impertiri suffragium. Eapropter, dilecti in Domino filii, vestris justis postulationibus clementer annuimus, et prefatam ecclesiam, in qua divino mancipati estis obsequio, sub beati Petri et nostra protectione suscipimus, et presentis scripti privilegio communimus; statuentes ut quascunque possessiones, quecumque bona eadem ecclesia in presentiarum juste et canonice possidet, aut in futurum concessione pontificum, largitione regum vel principum, oblatione fidelium, seu aliis justis modis, procurante Domino, poterit adispisci, firma vobis, vestrisque successoribus et illibata permaneant. Præterea constitutionem, quam pari voto et communi assensu, tempore Henrici, quondam archiepiscopi vestri, fecistis, videlicet ut canonici qui apud Senonensem ecclesiam habitant, et in ipsius servitio comorantur prebendarum suarum fructum integre et sine diminutione percipiant; illi vero qui licentia capituli in scolis aut in peregrinatione fuerint, aut infirmitate detenti, nichilominus accipere debeant, alii vero qui extra ecclesiam commorantur et eidem ecclesie assidue non deserviunt, viginti solidos tantum percipiant, ad exemplar predecessorum nostrorum felicis memorie Innocentii et Adriani, romanorum pontificum, apostolice sedis auctoritate firmamus, et eandem constitutionem ratam et inconcussam, futuris temporibus, decernimus permanere. Porro, si aliquam idoneam personam communis fratrum voluntas, vel pars sanioris consilii ut ecclesie vestre canonicus fiat, elegerit, juxta consuetudinem, vobis a sede apostolica roboratam, de beneficio ecclesiastico prepositus eum investiat; archiepiscopus autem vester, gratis et sine exactione atque symonia concedat. Preterea, karissimus in Christo filius noster, Lodoicus, illustris Francorum rex, ad exemplar patris sui, duas portas, quas in claustro ecclesie antiquitus solebatis habere, stabiles manere constituit et ut in duobus introitibus, quos in eodem claustro apertos et sine portis habebatis, portas facere vobis concessit. Addidit etiam vobis ut claustrum ipsum muro et vallo et quacunque clausura vobis placeret clauderetis, et liberum penitus illud idem ab omni cujuslibet hominis et potestatis violentia perpetualiter optineretis. Quod vobis scripto suo autentico roboravit. Unde nos eandem libertatem, sicut in autentico scripto ejus exinde facto continetur, vobis auctoritate apostolica confirmamus. Ad hanc compositionem, que inter vos et canonicos ecclesie de Braio, in presentia venerabilis fratris nostri Hugonis, Senonensis archiepiscopi et personarum ejusdem ecclesie, et in presentia dilecti filii nostri, nobilis viri, comitis Henrici, et quorumdam clericorum et militum suorum, de assensu utriusque partis, rationabiliter facta est, sicut in autentico scripto ejusdem comitis continetur, vobis nichilominus confirmamus. Que utique in hunc modum facta est, ut ille videlicet qui communi consilio canonicorum de Braio in decanum eligendus fuerit, non nisi de canonicis Senonensibus assumatur, et electus Senonensi capitulo presentetur, et a preposito, vel ab eo qui vices ejus gerit, investiatur, et sic fidelitatem jurabit Senonensi capitulo; deinde archiepiscopo presentetur, curam animarum ab eo suscepturus. Clericus autem, cui in ecclesia de Braio a decano et capitulo prebenda fuerit concedenda, a preposito, vel ab eo qui vices prepositi gerit, investiatur, et Senonensi capitulo fidelitatem jurabit. Fidelitas vero decani et canonici substituti hec erit: quod in omnibus et per omnia capitulo Senonensi fideles existent, et nullo modo patientur quod decanus vel canonicus subrogatus aliquod beneficium in eadem ecclesia de Braio accipiat, donec eo modo, sicut supra scriptum est, Senonensi capitulo presentetur. Nichilominus etiam libertatem quam predictus frater noster Hugo, archiepiscopus vester, rationabiliter vobis concessit in ecclesia Beati-Mauritii Senonensis, que inter duos pontes sita est; — in ecclesia Sancti-Hylarii infra muros civitatis; — in ecclesia de Sociaco; — in ecclesia Sancti-Martini-super-Orosam; — in ecclesia de Gumiliaco; — in ecclesia de Curmononcli; — in ecclesia de Anjorra; — in ecclesia de Braio; — in ecclesia de Jolna; — in ecclesia de Moncellis; — in ecclesia de Mosi; — in ecclesia Pontis-Siriaci, cum ecclesia Sancti-Egidii de Nemore; — in ecclesia de Amiliaco; — in ecclesia de Bruerra, cum capella Sancti-Victoris; — in ecclesia de Berovilla; — in ecclesia de Nangivilla; — in ecclesia de Cantugalli; — in ecclesia de Freti; — in ecclesia de Brahanai; — in ecclesia de Villarciei; — in ecclesia de Verone; — in ecclesia de Ebrola, cum capella de Chanlo, et capella de Messei; — et in ecclesia Sancti-Albini, cum capella de Melers; sicut ex testimonio ejus viva voce cognovimus, et in autentico ejus scripto confirmatum, vobis auctoritate sedis apostolice corroboramus. Que videlicet libertas talis est, quod in omnibus predictis ecclesiis presentationes habebitis sacerdotum, qui medietatem beneficiorum vobis persolvent, et ab omni exactione, collecta, et hospitiis, circatis etiam et synodis, et ab omni submonitione et justitia archidiaconorum, et archipresbiterorum penitus sint immunes. Si vero ipsi sacerdotes in ordine suo deliquerint, respondere super hoc soli archiepiscopo teneantur; et si archiepiscopus aliquid ab eis propter hoc receperit, tertia parte archidiaconus non fraudetur. Decernimus ergo ut nulli, etc., (ut supra, p. 137.) Ego ALEXANDER, catholice ecclesie episcopus, subscripsi. — Bene valete. Datum Senonis, per manum Hermanni, sancte Romane ecclesie subdiaconi et notarii, VII idus aprilis, indictione XIII; Incarnationis dominice anno Mº Cº LXº Vº; pontificatus vero domini Alexandri pape III, anno VI.